13. schôdza NR SR - 2.deň - B. popoludní
Dátum: 2017-02-16
Poslanec: Krajniak, Milan (SME RODINA)
Druh vystúpenia: Vystúpenie v rozprave

56. Slováci a Slovenky, vážení občania Slovenskej republiky, vážení spolubojovníci za sociálnu spravodlivosť na Slovensku. Budem hovoriť priamo k vám, pretože k týmto prázdnym vládnym stoličkám nemá zmysel hovoriť. Čo sa to vlastne deje na Slovensku s cenami energií? Prečo musíte platiť najväčšie poplatky za elektrinu v celej Európskej únii?! Ako je možné, že v Nemecku majú ľudia nižšie poplatky za elektrinu ako na Slovensku?! Dobre sa na mňa pozrite! Nie je to nepatričné, možno nehorázne, že tu stojím v kabáte? Ja vám poviem, že je to rovnako nehorázne a nepatričné, ako sú nehorázne a nepatričné vaše ceny energií. A keďže v rokovacom poriadku nám chceli zakázať názorné ukazovanie problémov, ale oblečenie nám zatiaľ nezakázali, tak dovoľte, aby som vám tie ceny elektriny, ktoré musíte platiť vo svojich faktúrach každý mesiac, ukázal na príklade toho, čo mám na sebe. Viete, z čoho sa skladajú? Viete, koľko stojí plyn a elektrina naozaj? To je maximálne tak to tielko, čo mám oblečené. (Rečník začína postupne ukazovať časti svojho oblečenia.) To je cena elektriny a plynu. Viete, čo je tá košeľa, ktorú mám oblečenú? To je ten poplatok za rúrky a za káble. Ale ja mám na sebe ešte aj sako a kabát! Čo to je?! To sú tie poplatky. Mysleli ste si, že najväčšie poplatky, ktoré vás ožobračujú a zdierajú, platíte v bankách? No to sa teda veľmi mýlite. Vážení občania Slovenskej republiky, Slováci a Slovenky, najväčšie poplatky platíte za energie! A viete, koľko platíte? Tak ja vám to vysvetlím. Tento kabát, to sú zisky finančných skupín a oligarchov, ktoré platíte v poplatkoch za elektrinu. Viete, koľko je primeraný zisk za to, aby sa plyn alebo elektrina dostali k vám do domácností? Tak 4 % v Európskej únii. Tak 4 % v slušných krajinách. Tak sa pozrime na Slovensko! To je ten kabátik, ktorý mám na sebe, ktorý musí každý z nás zniesť v tých cenách energií. Západoslovenská distribučná, desaťpercentný zisk ročne. Nie dve, tri percentá, štyri, ako všade v Európe. Desať percent ročne! Potom máme Stredoslovenskú energetiku. Nie 2 – 3 % ako v Európe, 11 % ročne. Potom máme Východoslovenskú distribučnú, nie 2 –3 % ako v slušnej Európe, 12 % ročne. A teraz úplný vrchol. Viete, koľko platíme za distribúciu plynu? Alebo teda, koľko si berú z distribúcie plynu EPH, SPP – distribúcia? Tipnite si, vážení občania! Je to 10 percent? Pätnásť percent? Dvadsať percent? Nie. Za rok 2015 je 27 percent! Dvadsaťsedem percent! To je jak v kolónii, jak v Burkine Faso, keď niekto príde a proste teraz tú krajinu, vyťahuje všetko, čo v nej je. A potom, čo je to sako? To sú tí kamoši SMER-u. To je napríklad pán veľkomožný župan Chudík. Viete, kto je pán veľkomožný župan Chudík? To je ten župan, ktorý popri dvadsaťročnom županstve stihol postaviť dve solárne elektrárne a, čuduj sa svete, pán Holjenčík, ktorý je na pokyn pána Fica hore-dole, podľa toho, jak Fico zapíska, pán Holjenčík dosť pridelil dvom elektrárňam pána Chudíka, 11 mil. eur, dámy a páni. Vážení občania, každý mesiac jeho blahorodiu županovi Chudíkovi platíte v svojich cenách elektriny 70-tisíc eur! Nech ho roztrhne z tých peňazí. Zaslúži si to? A my sa tvárime, tuto páni poslanci vládnej koalície, členovia vlády, že sa nič nedeje. Každý občan Slovenskej republiky, 70-tisíc eur mesačne iba pánovi veľkomožnému županovi Chudíkovi. Čo sme vo feudalizme, kde každý poddaný musel svojmu zemepánovi platiť desiatok zo svojej úrody? Ešte aj manželku mu ponúkol, keď sa ženil? Veď my žijeme, preboha, v republike! A blahorodie župan Chudík sa tvári, že to je v poriadku, veď to je podnikanie. Neni on náhodou dvadsať rokov županom? On popri tom stíha stavať solárne elektrárne? To sme v akej krajine? Ale čo sa s tým dá robiť? Poďme k tomu podstatnému! Viete, čo urobíme, akonáhle pôjde táto vláda veľkokapitálu a oligarchov tam, kam patrí? Zbavíme vás týchto poplatkov. A zapamätajte si, pozrite sa na faktúry v cenách z roku 2016. Viete, aká je spravodlivá cena energií? Dajte si o 30 % dole. To je spravodlivá cena energií, ktorú by ste mali platiť. Takže ako prvé zrušíme zisky (rečník si vyzliekol kabát) RVE a EPH. Hneď sa človeku ľahšie dýcha. Hneď máme o pekné percentíčka z ceny dole. A potom urobíme druhú vec, zbavíme sa pánov Chudíkov (rečník si vyzliekol sako). Hneď sa ľahšie dýcha, hneď sa ľahšie dýcha. Lebo viete, košeľu a tielko znesie na sebe každý. Ale prečo by ste mali nosiť v každomesačnej faktúre za elektrinu aj pánov Chudíkov (rečník dvíha sako), aj nehorázny zisk EPH (rečník dvíha kabát), E.ON-u a RWE? Lebo pán Holjenčík a pán Fico vám hovoria: ´To je fasa, rok 2016, to je v pohode, to je v pohode, nikde sa nemajú tak dobre ako vy.´ Iba v celej Európe. Pozrite sa do Maďarska, o koľko percent majú nižšie ceny energií! Vážené dámy a páni, Slováci a Slovenky, okrádajú vás už roky. Ceny energie vám vrátime na rok minimálne 2006. Nie na rok 2016. Veď to je zlodejina, krádež jak hovado! Nebudeme sa na to pozerať. A viete, čo treba spraviť ako prvé? Treba sa zbaviť tejto ultrapravicovej vlády veľkokapitálu a oligarchov, ktorá nás tu všetkých už desať rokov škrtí! Tak ja táto kravata (rečník si odviazal kravatu a hodil ju na rečnícky pult). Dole s nimi, priatelia, dole s nimi, nech idú tam, kam patria! A hneď sa bude celému Slovensku lepšie dýchať, dámy a páni. Zapamätajte si, o 30 % dole každá faktúra z ceny energií, ktorú dostanete. Stačí len jedno jediné, zbaviť sa tejto ultrapravicovej vlády veľkokapitálu a oligarchov. Dole s nimi a o 30 % nižšie ceny energií! Slováci a Slovenky, zapamätajte si jednu vec. My už nežijeme vo feudalizme, my sa nemusíme klaňať nejakým pánom veľkomožným, vy už nie ste poddaní. To sa vám len táto ultrapravicová vláda snaží ukradnúť identitu. Nedajte si ju vziať! Vy ste slobodní občania v slobodnej krajine a máte svoje práva. A my sa za tieto vaše sociálne práva budeme biť, lebo to je naša úloha a za to si nás v tomto parlamente platíte, že tu nebudeme ticho počúvať tuto nejaké reči vládnej koalície, ale že si pekne z duše povieme, ako to je, aby páni vedeli, že sa o tom vie, čo tu narobili. Za nami nestoja žiadni oligarchovia. My sa zodpovedáme iba vám. Iba preto o tom môžme takto hovoriť, lebo nikto za nami nestojí, kto nás drží na povrázku. Nikto nemôže slúžiť dvom pánom. Môžete slúžiť finančným skupinám, veľkokapitálu, oligarchom, alebo môžete slúžiť ľuďom. Oni si vybrali, táto vláda. Aj my sme si vybrali. A preto chceme slúžiť a pomáhať vám. A budeme to robiť. Budeme to robiť, až kým sa nezbavíme tejto ultrapravicovej vlády veľkokapitálu a oligarchov, ktorá vás okráda o 30 % na každej faktúre elektriny a plynu, ktorú dostanete domov, vážení občania. Budeme za vás bojovať a budeme sa biť za vaše sociálne práva a budeme vám pomáhať až dovtedy, kým sa títo nestratia. Slováci ožijú a sociálna spravodlivosť na Slovensku zvíťazí. Nebojte sa!